SET พรุ่งนี้ขึ้นได้อีก ลุ้นทะลุแนวต้าน 1,432 ไปต่อ
โบรกฯ มองแนวโน้มการลงทุนในวันพรุ่งนี้ (3 มิ.ย.) ตลาดยังมีโอกาสที่จะปรับตัวขึ้นไปได้อยู่ โดยคงจะพยายามให้ผ่านแนวต้าน 1,432 จุด หากผ่านไปได้จะมีแนวต้านถัดไปที่ 1,440 จุด ส่วนแนวรับให้ไว้ที่ 1,415 จุด
2 มิ.ย. 2559

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (2 มิ.ย.) เป็นภาพของการปรับตัวขึ้น ซึ่งทำได้มากกว่าตลาดหุ้นอื่นในภูมิภาคเอเชียที่ส่วนใหญ่อยู่ในแดนบวกเฉลี่ย 0.4% ทั้งนี้ ตลาดรับแรงหนุนจากสินทรัพย์เสี่ยงที่มีการฟื้นตัวอย่างต่อเนื่อง และตัวเลขเศรษฐกิจของสหรัฐฯค่อนข้างดี รวมไปถึงธนาคารกลางสหรัฐ (FED) มีการส่งสัญญาณเรื่องการปรับขึ้นอัตราดอกเบี้ยจะเป็นแบบค่อยเป็นค่อยไป ทำให้มี Fund Flow ทยอยไหลเข้ามาในเอเชีย
นอกจากนี้ ราคาน้ำมันดิบก็เป็นบวกในระยะสั้น รอดูการประชุมของกลุ่มประเทศผู้ส่งออกน้ำมัน (OPEC) ซึ่งตลาดไม่คาดหวังว่าจะมีการลดกำลังการผลิต แต่จะมองในแง่ของความร่วมมือกันมากกว่า อย่างไรก็ดี ตลาดบ้านเรายังเลือกเล่นเป็นรายตัวอยู่
แนวโน้มการลงทุนในวันพรุ่งนี้ (3 มิ.ย.) ตลาดยังมีโอกาสที่จะปรับตัวขึ้นไปได้อยู่ โดยคงจะพยายามให้ผ่านแนวต้าน 1,432 จุด หากผ่านไปได้จะมีแนวต้านถัดไปที่ 1,440 จุด ส่วนแนวรับให้ไว้ที่ 1,415 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
IVL ปิดที่ 32.75 บาท ลดลง 0.50 บาท
AOT ปิดที่ 387.00 บาท ลดลง 3.00 บาท
PTT ปิดที่ 305.00 บาท เพิ่มขึ้น 6.00 บาท
CK ปิดที่  27.50 บาท เพิ่มขึ้น 1.75 บาท
SCB ปิดที่ 137.00 บาท ไม่เปลี่ยนแปลง